คลังแห่กู้เร่งลงทุน
รัฐเร่งกู้กระตุ้นเศรษฐกิจ ก่อหนี้ใหม่อีก 6 แสนล้าน ดันหนี้สาธารณะปีหน้าแตะ 48.3%
14 ส.ค. 2558

รัฐเร่งกู้กระตุ้นเศรษฐกิจ ก่อหนี้ใหม่อีก 6 แสนล้าน ดันหนี้สาธารณะปีหน้าแตะ 48.3%
นายธีรัชย์ อัตนวานิช รอง ผู้อำนวยการสำนักงานบริหารหนี้สาธารณะ (สบน.) เปิดเผยว่า ในปีงบประมาณ 2558 ที่เหลือนี้ สบน.จะส่งคนลงพื้นที่เพื่อประสานกับทั้งหน่วยงานเจ้าของโครงการและผู้รับเหมา เพื่อให้เบิกจ่ายกระตุ้นเศรษฐกิจได้เร็ว ขณะนี้โครงการที่มีปัญหาอยู่ในกระบวนการจัดซื้อจัดจ้างหมดแล้ว ส่วนบางโครงการที่ล่าช้า เช่น โครงการรถไฟทางคู่ 1 เมตร จะมีการจัดเงินกู้ให้ดำเนินการต่อไปในปีงบประมาณ 2559
ขณะที่การกู้เงินในโครงการพิเศษจากงบไทยเข้มแข็ง 1.5 หมื่นล้านบาท มีการจัดซื้อจัดจ้างและจะเบิกจ่ายได้ทั้งหมดภายในปีงบประมาณ 2558 ส่วนโครงการซ่อมสร้างถนนและน้ำ 8 หมื่นล้านบาท ตอนนี้เบิกจ่ายได้แล้ว 500 ล้านบาท แต่ได้อนุมัติโครงการไปแล้ว 7.7 หมื่นล้านบาท ในจำนวนนี้ 3.5 หมื่นล้านบาท ทำสัญญาพร้อมเบิกจ่ายแล้ว และอีก 6,000 ล้านบาท อยู่ระหว่างทำสัญญา จะดำเนินการได้เสร็จภายใน 90-120 วัน ทำให้จะมีเงินเข้าสู่ระบบเศรษฐกิจภายในสิ้นปี 2558 ราว 3 หมื่นล้านบาท
ทั้งนี้ คลังเตรียมเสนอแผนการบริหารหนี้สาธารณะปีงบประมาณ 2559 และการปรับปรุงแผนการบริหารหนี้สาธารณะปี 2558 ให้คณะรัฐมนตรีเห็นชอบ ซึ่งในแผนปี 2559 มีวงเงิน 1.72 ล้านล้านบาท เป็นการก่อหนี้ใหม่ 6.38 แสนล้านบาท กู้เพื่อการขาดดุลงบประมาณ 3.9 แสนล้านบาท กู้เพื่อลงทุนของรัฐ 1.25 แสนล้านบาท ในโครงการมอเตอร์เวย์ 2 สาย กู้ลงทุนของรัฐวิสาหกิจอีก 1.22 แสนล้านบาท
สบน.ประเมินภาพรวมหนี้สาธารณะภายใต้การลงทุนว่าเศรษฐกิจไทยจะขยายตัวได้ปีละประมาณ 4% หนี้สาธารณะของไทยปีงบประมาณ 2558 อยู่ที่ 45% ต่อจีดีพี ปีงบประมาณ 2559 อยู่ที่ 48.3% จนปีงบประมาณ 2563 อยู่ที่ 52% แต่ยังอยู่ในกรอบความยั่งยืนทางการคลัง
ทั้งนี้ คาดว่ารัฐบาลต้องทำงบประมาณขาดดุลเพื่อกระตุ้นเศรษฐกิจอีกหลายปี ส่งผลให้หนี้ประเทศเพิ่มขึ้น ในช่วง 6 ปี ยังมีส่วนต่างของรายได้น้อยกว่ารายจ่ายปีละประมาณ 3-4 แสนล้านบาท ที่รัฐบาลต้องกู้มาใช้จ่ายเพิ่มเติม ขณะที่หนี้สาธารณะสิ้นเดือน มิ.ย. อยู่ที่ 5.68 ล้านล้านบาท หรือ 42.36% ของจีดีพี